CELEX: 32015R1930
Language: el
Date: 2015-07-28 00:00:00
Title: Κατ' εξουσιοδότηση κανονισμός (ΕΕ) 2015/1930 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας όσον αφορά τα κριτήρια για τον καθορισμό του επιπέδου της δημοσιονομικής διόρθωσης και για την εφαρμογή κατ' αποκοπή δημοσιονομικών διορθώσεων, και την τροποποίηση του κανονισμού (ΕΚ) αριθ. 665/2008 της Επιτροπής

28.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 282/2
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1930 ΤΗΣ ΕΠΙΤΡΟΠΉΣ
   της 28ης Ιουλίου 2015
   για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας όσον αφορά τα κριτήρια για τον καθορισμό του επιπέδου της δημοσιονομικής διόρθωσης και για την εφαρμογή κατ' αποκοπή δημοσιονομικών διορθώσεων, και την τροποποίηση του κανονισμού (ΕΚ) αριθ. 665/2008 της Επιτροπής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 105 παράγραφος 4,
   Εκτιμώντας τα ακόλουθα:
   
               (1)
            
            
               Η επίτευξη των στόχων της κοινής αλιευτικής πολιτικής (ΚΑΠ) δεν θα πρέπει να υπονομευθεί από κράτη μέλη που παραβιάζουν τους κανόνες της ΚΑΠ. Σύμφωνα με το άρθρο 41 παράγραφοι 1 και 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2), η χρηματοδοτική βοήθεια από το Ευρωπαϊκό Ταμείο Θάλασσας και Αλιείας (ΕΤΘΑ) εξαρτάται από την τήρηση των κανόνων της ΚΑΠ από τα κράτη μέλη και η μη συμμόρφωση μπορεί να οδηγήσει σε διακοπή ή σε αναστολή των πληρωμών ή στην εφαρμογή δημοσιονομικών διορθώσεων σε σχέση με την ενωσιακή οικονομική βοήθεια που χορηγείται στο πλαίσιο της ΚΑΠ.
            
         
               (2)
            
            
               Το άρθρο 22 παράγραφος 7, το άρθρο 85 και το άρθρο 144 παράγραφος 1 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3) καθορίζουν τις περιπτώσεις και τους όρους υπό τους οποίους οι δημοσιονομικές διορθώσεις μπορούν ή πρέπει να εφαρμόζονται από την Επιτροπή. Επιπλέον, σύμφωνα με το άρθρο 144 παράγραφος 7 του εν λόγω κανονισμού, οι ειδικοί κανόνες για το ΕΤΘΑ μπορεί να αποτελέσουν ειδική βάση για δημοσιονομικές διορθώσεις που συνδέονται με τη μη συμμόρφωση προς τους κανόνες που ισχύουν στο πλαίσιο της ΚΑΠ.
            
         
               (3)
            
            
               Προκειμένου να διασφαλιστούν τα οικονομικά συμφέροντα της Ένωσης και των φορολογουμένων της, η Επιτροπή μπορεί να προβεί σε δημοσιονομικές διορθώσεις μέσω της ακύρωσης του συνόλου ή μέρους της συνεισφοράς της Ένωσης σε επιχειρησιακό πρόγραμμα, σύμφωνα με το άρθρο 105 του κανονισμού (ΕΕ) αριθ. 508/2004 σε μία από τις δύο περιπτώσεις: α) όπου κράτος μέλος δεν έχει διορθώσει δαπάνη που περιλαμβάνεται σε πιστοποιημένη δήλωση δαπάνης επηρεαζόμενη από περιπτώσεις κατά τις οποίες ο δικαιούχος δεν τηρεί τις υποχρεώσεις κατά τα οριζόμενα στο άρθρο 10 παράγραφος 2 του κανονισμού (ΕΕ) αριθ. 508/2004· ή β) όπου σε σχέση με τη δαπάνη που περιλαμβάνεται σε πιστοποιημένη δήλωση δαπανών επηρεαζόμενη από περιπτώσεις σοβαρής μη συμμόρφωσης που οδήγησε στην αναστολή των πληρωμών σύμφωνα με το άρθρο 101 του ίδιου κανονισμού, το κράτος μέλος δεν απέδειξε ότι είχε λάβει τα αναγκαία διορθωτικά μέτρα για την εξασφάλιση συμμόρφωσης και επιβολής των εφαρμοστέων κανόνων της ΚΑΠ στο μέλλον.
            
         
               (4)
            
            
               Όταν δεν είναι εφικτός ο ακριβής προσδιορισμός του ποσού της δαπάνης που σχετίζεται με μη συμμόρφωση με τους κανόνες της ΚΑΠ από τα κράτη μέλη, η κατ' αποκοπή δημοσιονομική διόρθωση εφαρμόζεται σύμφωνα με το άρθρο 105 παράγραφος 3 του κανονισμού (ΕΕ) αριθ. 508/2014.
            
         
               (5)
            
            
               Το άρθρο 105 παράγραφος 4 του κανονισμού (ΕΕ) αριθ. 508/2014 εξουσιοδοτεί την Επιτροπή να εκδίδει κατ' εξουσιοδότηση πράξεις που να καθορίζουν τα κριτήρια για τον καθορισμό του επιπέδου των δημοσιονομικών διορθώσεων που πρέπει να εφαρμοστούν και τα κριτήρια για την εφαρμογή κατ' αποκοπή δημοσιονομικών διορθώσεων. Το άρθρο 105 παράγραφος 1 του κανονισμού (ΕΕ) αριθ. 508/2014 περιλαμβάνει τον κατάλογο των περιπτώσεων κατά τις οποίες η Επιτροπή μπορεί να επιβάλει δημοσιονομικές διορθώσεις για το σύνολο ή μέρος του επιχειρησιακού προγράμματος. Στις περιπτώσεις που εμπίπτουν στο στοιχείο α) του εν λόγω άρθρου 105 παράγραφος 1, η ποσοτικοποίηση των δημοσιονομικών επιπτώσεων της μη συμμόρφωσης από τον δικαιούχο βασίζεται στη συμφωνία χρηματοδότησης μεταξύ του δικαιούχου και των αρμόδιων εθνικών αρχών που είναι υπεύθυνες για την εφαρμογή του προγράμματος ΕΤΘΑ. Κατά συνέπεια, η εφαρμογή κατ' αποκοπή συντελεστών για δημοσιονομικές διορθώσεις μπορεί να αφορά μόνο τις περιπτώσεις που αναφέρονται στο άρθρο 105 παράγραφος 1 στοιχείο β) του κανονισμού (ΕΕ) αριθ. 508/2014.
            
         
               (6)
            
            
               Προκειμένου να διασφαλιστεί η διαφάνεια και η αναλογικότητα των κατ' αποκοπή δημοσιονομικών διορθώσεων, καθώς και η ασφάλεια δικαίου και η ίση μεταχείριση των κρατών μελών που εφαρμόζουν προγράμματα ΕΤΘΑ, είναι αναγκαίο να καθοριστούν τα κριτήρια για τον καθορισμό του επιπέδου των δημοσιονομικών διορθώσεων που πρέπει να εφαρμοστούν από την Επιτροπή και τα κριτήρια για την εφαρμογή κατ' αποκοπή δημοσιονομικών διορθώσεων.
            
         
               (7)
            
            
               Το επίπεδο των δημοσιονομικών διορθώσεων που αποφασίζεται από την Επιτροπή όταν τα κράτη μέλη δεν συμμορφώνονται με τους κανόνες της ΚΑΠ πρέπει να είναι αναλογικό, βάσει της φύσης, της σοβαρότητας, της διάρκειας και της επανάληψης της μη συμμόρφωσης με τους κανόνες της ΚΑΠ.
            
         
               (8)
            
            
               Είναι σκόπιμο να καθοριστούν τα επίπεδα των κατ' αποκοπή δημοσιονομικών διορθώσεων από την Επιτροπή βάσει των ποσοστών των δημοσιονομικών διορθώσεων που υπάρχουν ήδη για ορισμένες περιπτώσεις μη συμμόρφωσης στο πλαίσιο των ευρωπαϊκών διαρθρωτικών και επενδυτικών ταμείων. Είναι επίσης σκόπιμο να εξασφαλιστεί επαρκής σταδιακός μηχανισμός, ούτως ώστε η αρχή της αναλογικότητας να μπορεί να εφαρμοστεί ορθά.
            
         
               (9)
            
            
               Στον τομέα της συλλογής, διαχείρισης και χρήσης δεδομένων, οι διατάξεις σχετικά με τις κατ' αποκοπή δημοσιονομικές διορθώσεις που προβλέπονται στον παρόντα κανονισμό πρέπει να αντικαταστήσουν εκείνες που προβλέπονται στο άρθρο 6 του κανονισμού (ΕΚ) αριθ. 665/2008 της Επιτροπής (4). Κατά συνέπεια, το άρθρο αυτό πρέπει να απαλειφθεί.
            
         
               (10)
            
            
               Ο παρών κανονισμός δεν επηρεάζει τη συνέχιση ή την τροποποίηση της συνδρομής την οποία έχει εγκρίνει η Επιτροπή βάσει του κανονισμού (ΕΚ) αριθ. 861/2006 του Συμβουλίου (5).
            
         
               (11)
            
            
               Το άρθρο 8 του κανονισμού (ΕΚ) αριθ. 199/2008 του Συμβουλίου (6) προβλέπει ότι η μείωση της χρηματοδοτικής συνδρομής της Ένωσης δεν θα πρέπει να υπερβαίνει το 25 % του συνολικού ετήσιου κόστους του εθνικού προγράμματος. Ως συνέπεια στον τομέα της συλλογής, διαχείρισης και χρήσης δεδομένων, οι μέγιστες κατ' αποκοπή δημοσιονομικές διορθώσεις που καθορίζονται στον παρόντα κανονισμό θα πρέπει να εφαρμόζονται μόνο μετά την κατάργηση του άρθρου 8 του εν λόγω κανονισμού.
            
         
               (12)
            
            
               Επειδή είναι σημαντικό να διασφαλισθεί η εναρμονισμένη και ίση μεταχείριση των κρατών μελών σε ολόκληρη την Ένωση από την αρχή της περιόδου προγραμματισμού, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός ορίζει τα κριτήρια για τον καθορισμό του επιπέδου των δημοσιονομικών διορθώσεων και των κριτηρίων για την εφαρμογή κατ' αποκοπή ποσοστών, όπως προβλέπεται στο άρθρο 105 του κανονισμού (ΕΕ) αριθ. 508/2014.
   Άρθρο 2
   Κριτήρια για τον καθορισμό του επιπέδου των δημοσιονομικών διορθώσεων
   Το επίπεδο της δημοσιονομικής διόρθωσης σε περιπτώσεις μη συμμόρφωσης με τους κανόνες της ΚΑΠ που αναφέρονται στο άρθρο 105 παράγραφος 1 του κανονισμού (ΕΕ) αριθ. 508/2014 καθορίζεται σύμφωνα με τα ακόλουθα κριτήρια:
   
               α)
            
            
               βαρύτητα της ενδεχόμενης ζημίας στους θαλάσσιους βιολογικούς πόρους που προκύπτει από τη μη συμμόρφωση με τους κανόνες της ΚΑΠ·
            
         
               β)
            
            
               συχνότητα της μη συμμόρφωσης με τους κανόνες της ΚΑΠ·
            
         
               γ)
            
            
               διάρκεια της μη συμμόρφωσης με τους κανόνες της ΚΑΠ·
            
         
               δ)
            
            
               λήψη διορθωτικών μέτρων από το κράτος μέλος.
            
         Άρθρο 3
   Κριτήρια για την εφαρμογή κατ' αποκοπή ποσοστών
   1.   Η κατ' αποκοπή δημοσιονομική διόρθωση που προβλέπεται στο άρθρο 105 παράγραφος 3 του κανονισμού (ΕΕ) αριθ. 508/2014 καθορίζεται σε 2 %, 5 %, 10 %, 25 %, 50 % ή 100 % της συνεισφοράς της Ένωσης που διατίθεται για τις σχετικές προτεραιότητες της Ένωσης ή στο σχετικό τμήμα των εν λόγω προτεραιοτήτων, στο πλαίσιο του επιχειρησιακού προγράμματος του κράτους μέλους.
   2.   Το εύρος εντός του οποίου θα εφαρμόζονται τα κατ' αποκοπή ποσά σε μεμονωμένες περιπτώσεις μη συμμόρφωσης με τους κανόνες της ΚΑΠ παρατίθεται στο παράρτημα.
   3.   Όταν, σε σχέση με την ίδια προτεραιότητα της Ένωσης, εντοπιστούν αρκετές περιπτώσεις μη συμμόρφωσης προς τους κανόνες της ΚΑΠ στο πλαίσιο εφαρμογής της ίδιας εκτελεστικής πράξης δυνάμει του άρθρου 102 του κανονισμού (ΕΕ) αριθ. 508/2014, τα κατ' αποκοπή ποσοστά δεν αθροίζονται, αλλά πρέπει να καθοριστεί η υψηλότερη δημοσιονομική διόρθωση που εφαρμόζεται στις εν λόγω περιπτώσεις.
   4.   Εάν μετά την εφαρμογή δημοσιονομικής διόρθωσης από την Επιτροπή για συγκεκριμένη περίπτωση μη συμμόρφωσης με τους κανόνες της ΚΑΠ, το ενδιαφερόμενο κράτος μέλος δεν λάβει τα κατάλληλα διορθωτικά μέτρα, το κατ' αποκοπή ποσοστό μπορεί να αυξηθεί στο αμέσως ανώτερο επίπεδο εντός των ορίων που ισχύουν για την περίπτωση της μη συμμόρφωσης με τους κανόνες της ΚΑΠ.
   5.   Εκτός από τις περιπτώσεις που προβλέπονται ρητά στο παράρτημα, το κατ' αποκοπή ποσοστό του 100 % της συνεισφοράς της Ένωσης που διατίθεται για τις σχετικές προτεραιότητες της Ένωσης ή στο σχετικό τμήμα των εν λόγω προτεραιοτήτων, στο πλαίσιο του επιχειρησιακού προγράμματος του κράτους μέλους μπορεί να εφαρμοστεί, εάν:
   
               α)
            
            
               η μη συμμόρφωση με τους κανόνες της ΚΑΠ είναι τόσο θεμελιώδης, συχνή ή εκτεταμένη ώστε να συνιστά πλήρη αστοχία του συστήματος, η οποία θέτει σε κίνδυνο τη νομιμότητα των ενεργειών του κράτους μέλους ή την κανονικότητα της χρηματοδότησης της κοινής αλιευτικής πολιτικής· ή
            
         
               β)
            
            
               εάν υπάρχει ένδειξη σκόπιμης αμέλειας από πλευράς του κράτους μέλους σχετικά με την αποκατάσταση της μη συμμόρφωσης με τους κανόνες της ΚΑΠ.
            
         Άρθρο 4
   Μεταβατικές διατάξεις
   Ο παρών κανονισμός δεν επηρεάζει τη συνέχιση ή την τροποποίηση, συμπεριλαμβανομένης της συνολικής ή μερικής ακύρωσης, συνδρομής που έχει εγκριθεί από την Επιτροπή σύμφωνα με τον κανονισμό (ΕΚ) αριθ. 861/2006.
   Άρθρο 5
   Τροποποιήσεις του κανονισμού (ΕΚ) αριθ. 665/2008
   Στον κανονισμό (ΕΚ) αριθ. 665/2008, το άρθρο 6 απαλείφεται.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Ωστόσο, όσον αφορά περιπτώσεις μη συμμόρφωσης στον τομέα της συλλογής, διαχείρισης και χρήσης των δεδομένων που περιλαμβάνονται στην κατηγορία 4 του παραρτήματος, το άρθρο 3 παράγραφος 5 του παρόντος κανονισμού εφαρμόζεται από την ημερομηνία κατάργησης του άρθρου 8 του κανονισμού (ΕΚ) αριθ. 199/2008.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
   
      (4)  Κανονισμός (ΕΚ) αριθ. 665/2008 της Επιτροπής, της 14ης Ιουλίου 2008, περί καθορισμού λεπτομερών κανόνων για την εφαρμογή του κανονισμού (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική (ΕΕ L 186 της 15.7.2008, σ. 3).
   
      (5)  Κανονισμός (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (ΕΕ L 160 της 14.6.2006, σ. 1).
   
      (6)  Κανονισμός (ΕΚ) αριθ. 199/2008 του Συμβουλίου, της 25ης Φεβρουαρίου 2008, σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική (ΕΕ L 60 της 5.3.2008, σ. 1).
   
      ΠΑΡΑΡΤΗΜΑ
      
                  Περιπτώσεις μη συμμόρφωσης (1)
                  
               
               
                  Εύρος των κατ' αποκοπή ποσοστών
               
            
                  
                     Κατηγορία 1: Μη συμβολή στην επίτευξη των στόχων της κοινής αλιευτικής πολιτικής όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013 που είναι θεμελιώδους σημασίας για τη διαφύλαξη των θαλάσσιων βιολογικών πόρων
                  
               
            
                  1.1
               
               
                  Μη διασφάλιση της τήρησης της κατανομής των αλιευτικών δυνατοτήτων στα κράτη μέλη σύμφωνα με τα άρθρα 16-17 του κανονισμού (ΕΕ) αριθ. 1380/2013
               
               
                  25-100 %
               
            
                  1.2
               
               
                  Μη τήρηση των απαιτήσεων που προβλέπονται σε διαφορετικά είδη μέτρων διατήρησης, όπως απαριθμούνται στο άρθρο 7 του κανονισμού (ΕΕ) αριθ. 1380/2013
               
               
                  10-100 %
               
            
                  
                     Κατηγορία 2: Μη τήρηση των διεθνών υποχρεώσεων όσον αφορά τη διατήρηση
                  
               
            
                  2.1
               
               
                  Μη τήρηση των υποχρεώσεων που απορρέουν από το άρθρο 28 του κανονισμού (ΕΕ) αριθ. 1380/2013
               
               
                  10-100 %
               
            
                  
                     Κατηγορία 3: Μη διασφάλιση της ισορροπίας ανάμεσα στον στόλο και στους φυσικούς πόρους
                  
               
            
                  3.1
               
               
                  Μη υποβολή της έκθεσης σχετικά με την ισορροπία μεταξύ της αλιευτικής ικανότητας του στόλου και των αλιευτικών δυνατοτήτων που να πληροί όλες τις απαιτήσεις του άρθρου 22 παράγραφος 2 του κανονισμού (ΕΕ) αριθ. 1380/2013·
               
               
                  2-25 %
               
            
                  3.2
               
               
                  Μη εφαρμογή του σχεδίου δράσης σύμφωνα με το άρθρο 22 παράγραφος 4 του κανονισμού (ΕΕ) αριθ. 1380/2013, εάν περιλαμβάνεται τέτοιο σχέδιο στην έκθεση που υποβάλλεται ετησίως·
               
               
                  5-25 %
               
            
                  3.3
               
               
                  Μη διασφάλιση του ότι, όπως προβλέπεται στο άρθρο 22 παράγραφοι 5 και 6 του κανονισμού (ΕΕ) αριθ. 1380/2013, σε περίπτωση απόσυρσης της αλιευτικής ικανότητας που έχει χορηγηθεί δυνάμει κρατικής ενίσχυσης, θα ανακαλούνται εκ των προτέρων οι αντίστοιχες αλιευτικές άδειες και εγκρίσεις και δεν θα αντικαθίσταται η παραγωγική ικανότητα·
               
               
                  10-50 %
               
            
                  3.4
               
               
                  Μη διασφάλιση του ότι η αλιευτική ικανότητα δεν θα υπερβαίνει σε οποιαδήποτε χρονική στιγμή τα ανώτατα όρια που προβλέπονται στο άρθρο 22 παράγραφος 7 και στο παράρτημα II του κανονισμού (ΕΕ) αριθ. 1380/2013·
               
               
                  10-50 %
               
            
                  3.5
               
               
                  Μη εφαρμογή το καθεστώτος εισόδου/εξόδου σύμφωνα με τις απαιτήσεις του άρθρου 23 του κανονισμού (ΕΕ) αριθ. 1380/2013·
               
               
                  10-25 %
               
            
                  3.6
               
               
                  Μη διαχείριση του μητρώου αλιευτικών σκαφών σύμφωνα με το άρθρο 24 του κανονισμού (ΕΕ) αριθ. 1380/2013 και του κανονισμού (ΕΚ) αριθ. 26/2004 της Επιτροπής (2)·
               
               
                  10-50 %
               
            
                  
                     Κατηγορία 4: Μη εφαρμογή του κοινοτικού πλαισίου για τη συλλογή, διαχείριση και χρήση των δεδομένων σύμφωνα με το άρθρο 25 του κανονισμού (ΕΕ) αριθ. 1380/2013 όπως διευκρινίζεται περαιτέρω στον κανονισμό (ΕΚ) αριθ. 199/2008 που έχει ως αποτέλεσμα την έλλειψη πληροφοριών για τους φυσικούς πόρους
                  
               
            
                  4.1
               
               
                  Μη συλλογή και επεξεργασία βιολογικών, περιβαλλοντικών, τεχνικών και κοινωνικοοικονομικών δεδομένων, απαραίτητων για τη διαχείριση της αλιείας, όπως ορίζεται στα άρθρα 4, 13 και 17 του κανονισμού (ΕΚ) αριθ. 199/2008·
               
               
                  2-25 %
               
            
                  4.2
               
               
                  Μη υποβολή έκθεσης, σε ετήσια βάση, σχετικά με την εκτέλεση των εθνικών προγραμμάτων συλλογής δεδομένων και δημοσιοποίηση της εν λόγω έκθεσης, όπως ορίζεται στο άρθρο 7 του κανονισμού (ΕΚ) αριθ. 199/2008·
               
               
                  2-10 %
               
            
                  4.3
               
               
                  Μη διασφάλιση του συντονισμού, σε εθνικό επίπεδο, της συλλογής και επεξεργασίας επιστημονικών δεδομένων για τη διαχείριση της αλιείας, όπως ορίζεται στο άρθρο 4 του κανονισμού (ΕΚ) αριθ. 199/2008·
               
               
                  2-5 %
               
            
                  4.4
               
               
                  Μη συντονισμός των ενεργειών συλλογής δεδομένων με άλλα κράτη μέλη στην ίδια περιοχή, όπως ορίζεται στο άρθρο 5 του κανονισμού (ΕΚ) αριθ. 199/2008·
               
               
                  2-25 %
               
            
                  4.5
               
               
                  Μη έγκαιρη παροχή στοιχείων στους τελικούς χρήστες σύμφωνα με τα άρθρα 18 έως 20 του κανονισμού (ΕΚ) αριθ. 199/2008·
               
               
                  2-25 %
               
            
                  
                     Κατηγορία 5: Μη εφαρμογή αποτελεσματικού συστήματος ελέγχου και επιβολής
                  
               
            
                  5.1
               
               
                  Μη τήρηση των γενικών αρχών ελέγχου και επιβολής σύμφωνα με τον τίτλο II του κανονισμού (ΕΚ) αριθ. 1224/2009 του Συμβουλίου (3) ·
               
               
                  10-50 %
               
            
                  5.2
               
               
                  Μη διασφάλιση της τήρησης των γενικών προϋποθέσεων πρόσβασης σε ύδατα και πόρους σύμφωνα με τον τίτλο III του κανονισμού (ΕΚ) αριθ. 1224/2009·
               
               
                  10-50 %
               
            
                  5.3
               
               
                  Μη έλεγχος της εμπορίας προκειμένου να εξασφαλιστεί η αποτελεσματική ιχνηλασιμότητα των προϊόντων αλιείας και υδατοκαλλιέργειας, σύμφωνα με τις διατάξεις του τίτλου V του κανονισμού (ΕΚ) αριθ. 1224/2009·
               
               
                  10-50 %
               
            
                  5.4
               
               
                  Μη διεξαγωγή αποτελεσματικής εποπτείας και επιθεωρήσεων, και μη διασφάλιση της συστηματικής και κατάλληλης δράσης επιβολής σχετικά με τυχόν παραβάσεις των κανόνων της ΚΑλΠ, σύμφωνα με τις διατάξεις των τίτλων VI, VII και VIII του κανονισμού (ΕΚ) αριθ. 1224/2009·
               
               
                  10-50 %
               
            
                  5.5
               
               
                  Μη θέσπιση και εφαρμογή εθνικών προγραμμάτων ελέγχου σύμφωνα με το άρθρο 46 του κανονισμού (ΕΚ) αριθ. 1224/2009 και, κατά περίπτωση, μη εκτέλεση ειδικών προγραμμάτων ελέγχου και επιθεώρησης που θεσπίζονται από την Επιτροπή σύμφωνα με τον τίτλο IX του εν λόγω κανονισμού·
               
               
                  10-50 %
               
            
                  5.6
               
               
                  Μη συνεργασία με την Επιτροπή προκειμένου να διευκολυνθεί η εκτέλεση των καθηκόντων των υπαλλήλων της κατά τη διάρκεια αποστολών τους που αφορούν δράσεις επαλήθευσης, αυτόνομες επιθεωρήσεις και ελέγχους σύμφωνα με τις διατάξεις του τίτλου X του κανονισμού (ΕΚ) αριθ. 1224/2009·
               
               
                  2-50 %
               
            
                  5.7
               
               
                  Μη εφαρμογή των μέτρων που έχουν αποφασιστεί από την Επιτροπή για να διασφαλιστεί η συμμόρφωση των κρατών μελών με τους στόχους της ΚΑλΠ, όπως σχέδια δράσης και οιαδήποτε άλλα μέτρα σύμφωνα με τον τίτλο XI του κανονισμού (ΕΚ) αριθ. 1224/2009·
               
               
                  10-50 %
               
            
                  5.8
               
               
                  Μη συμμόρφωση με τις απαιτήσεις όσον αφορά την ανάλυση, την επικύρωση, την πρόσβαση και την ανταλλαγή δεδομένων και πληροφοριών, σύμφωνα με τις διατάξεις του τίτλου XII του κανονισμού (ΕΚ) αριθ. 1224/2009·
               
               
                  2-25 %
               
            
                  5.9
               
               
                  Μη διενέργεια ελέγχου της εφαρμογής ενός αποτελεσματικού συστήματος πιστοποίησης αλιευμάτων που προβλέπεται επίσης στο κεφάλαιο III του κανονισμού (ΕΚ) αριθ. 1005/2008 του Συμβουλίου (4)·
               
               
                  10-50 %
               
            
                  5.10
               
               
                  Μη ανάληψη δράσης σε σχέση με εικαζόμενη ή καταγγελθείσα παράνομη, λαθραία και άναρχη αλιεία (ΠΛΑ) σύμφωνα με το άρθρο 26 παράγραφος 3, το άρθρο 39 και το άρθρο 40 του κανονισμού (ΕΚ) αριθ. 1005/2008.
               
               
                  5-50 %
               
            
                  
                     Κατηγορία 6: Μη θέσπιση και εφαρμογή συστήματος αποτελεσματικών, αναλογικών και αποτρεπτικών κυρώσεων
                  
               
            
                  6.1
               
               
                  Μη ενημέρωση σε περιπτώσεις παραβάσεων του κράτους μέλους σημαίας, του κράτους μέλους του οποίου ο υπήκοος είναι ο δράστης και κάθε άλλου κράτους μέλους που ενδιαφέρεται για την παρακολούθηση των μέτρων που λαμβάνονται για τη συμμόρφωση σύμφωνα με το άρθρο 89 παράγραφος 4 του κανονισμού (ΕΚ) αριθ. 1224/2009·
               
               
                  2-10 %
               
            
                  6.2
               
               
                  Μη λήψη άμεσων μέτρων σύμφωνα με το άρθρο 91 του κανονισμού (ΕΚ) αριθ. 1224/2009, τα οποία να αποτρέπουν τους πλοιάρχους αλιευτικών σκαφών, ή άλλα φυσικά ή νομικά πρόσωπα που είχαν συλληφθεί επ' αυτοφώρω κατά τη διάπραξη σοβαρής παράβασης, από το να εξακολουθούν να διαπράττουν σοβαρές παραβάσεις·
               
               
                  10-50 %
               
            
                  6.3
               
               
                  Μη θέσπιση κριτηρίων για τον καθορισμό της σοβαρότητας της παράβασης των κανόνων της ΚΑλΠ, σύμφωνα με το άρθρο 42 του κανονισμού (ΕΚ) αριθ. 1005/2008·
               
               
                  10-50 %
               
            
                  6.4
               
               
                  Μη διασφάλιση της συστηματικής εφαρμογής αποτελεσματικών κυρώσεων για παραβάσεις των κανόνων της ΚΑλΠ και του ότι το επίπεδο των εν λόγω κυρώσεων είναι επαρκώς αυστηρό και ανάλογο με τη σοβαρότητα των παραβάσεων αυτών, ούτως ώστε να εξασφαλίζεται το αποτρεπτικό τους αποτέλεσμα και ότι τουλάχιστον, οι εν λόγω κυρώσεις στερούν αποτελεσματικά τους δράστες από το οικονομικό όφελος που προκύπτει από την παράβασή τους σύμφωνα με τον τίτλο VIII του κανονισμού (ΕΚ) αριθ. 1224/2009·
               
               
                  10-50 %
               
            
                  6.5
               
               
                  Μη εφαρμογή του συστήματος μορίων για σοβαρές παραβάσεις για τους κατόχους αδειών αλιείας καθώς και για τους πλοιάρχους σύμφωνα με το άρθρο 92 του κανονισμού (ΕΚ) αριθ. 1224/2009·
               
               
                  10-50 %
               
            
                  6.6
               
               
                  Αδυναμία ως προς την κατάρτιση και την κατάλληλη διαχείριση του εθνικού μητρώου παραβάσεων σύμφωνα με το άρθρο 93 του κανονισμού (ΕΚ) αριθ. 1224/2009.
               
               
                  10-50 %
               
            
         (1)  Όπως προβλέπεται σύμφωνα με το άρθρο 102 του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1).
      
         (2)  Κανονισμός της Επιτροπής (ΕΚ) αριθ. 26/2004, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου (ΕΕ L 5 της 9.1.2004, σ. 25).
      
         (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
      
         (4)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).